**Informatīvais ziņojums**

**“Par invazīvām svešzemju sugām un kompetenču sadalījumu”**

Eiropas Parlamenta un Padomes Regula Nr. 1143/2014 par invazīvu svešzemju sugu introdukcijas un izplatīšanās profilaksi un pārvaldību[[1]](#footnote-1) (turpmāk – Regula) ir pieņemta 2014. gada 22. oktobrī. Regulā izklāstīti noteikumi, kā novērst, līdz minimumam samazināt un mīkstināt apzinātas un neapzinātas invazīvu svešzemju sugu introdukcijas un izplatīšanās Eiropas Savienībā (turpmāk – ES) kaitīgo ietekmi uz bioloģisko daudzveidību.

Regulas 7. pants noteic, ka invazīvas svešzemju sugas apzināti:

1. neieved ES teritorijā, tostarp neved tranzītā muitas uzraudzībā;
2. netur, tostarp ierobežotos apstākļos;
3. neaudzē, tostarp ierobežotos apstākļos;
4. netransportē uz ES, no tās vai tajā, izņemot sugas transportēšanu uz objektu saistībā ar izskaušanu;
5. nelaiž tirgū;
6. nelieto vai neapmaina;
7. nepieļauj to vairošanos, neaudzē vai nekultivē, tostarp ierobežotos apstākļos; vai
8. neizplata vidē.

ES dalībvalstis veic visus nepieciešamos pasākumus, lai novērstu invazīvu svešzemju sugu neapzinātu introdukciju vai izplatīšanos, tostarp attiecīgos gadījumos – rupjas nolaidības dēļ. Īpaša vērība jāvelta tām sugām, kas iekļautas Eiropas Komisijas apstiprinātā sarakstā ar invazīvajām sugām, kas rada bažas ES.

Komisijas īstenošanas Regula, ar kuru pieņem sarakstu ar invazīvajām svešzemju sugām, kas rada bažas Eiropas Savienībai[[2]](#footnote-2) (turpmāk – saraksts), ir stājusies spēkā 2016. gada 13. jūlijā. Sarakstā ir iekļautas 37 augu un dzīvnieku sugas, no kurām Latvijā sastopami Amerikas signālvēzis *Pacifastacus leniusculus*, dzeloņvaigu vēzis *Orconectes limosus*, Ķīnas cimdiņkrabis *Eriocheir sinensis*, jenots *Procyon lotor*, rotans *Perccottus glenii* un Sosnovska latvānis *Heracleum sosnowskyi*. 2017. gada 12. jūlijā tika pieņemts saraksta papildinājums. Saraksts ir papildināts ar 12 augu un dzīvnieku sugām, tajā skaitā Latvijā sastopamā puķu sprigane *Impatiens glandulifera*, Mantegaca latvānis *Heracleum mantegazzianum*, jenotsuns *Nyctereutes procyonoides* un ondatra jeb bizamžurka *Ondatra zibethicus.*

Regula noteic, ka 18 mēnešu laikā pēc saraksta pieņemšanas valstis veic visaptverošu analīzi par invazīvu sugu neapzinātas introdukcijas un izplatīšanās ceļiem. Dalībvalstis arī nosaka tos izplatības ceļus, attiecībā uz kuriem vajadzīga prioritāra rīcība sakarā ar sugu, kas pa šiem izplatīšanās ceļiem ienāk ES, daudzumu vai iespējamo kaitējumu.

Regula nosaka arī šādus dalībvalstu pienākumus:

1. Trīs gadu laikā ir jāizstrādā un jāīsteno viens rīcības plāns vai rīcības plānu kopums saistībā ar prioritārajiem izplatības ceļiem. Rīcības plānos iekļauj rīcības grafiku un apraksta pasākumus, kas jāpieņem, un attiecīgā gadījumā brīvprātīgas darbības un paraugprakses saistībā ar prioritārajiem izplatības ceļiem, lai novērstu invazīvu svešzemju sugu neapzinātu introdukciju ES vai izplatīšanos tās teritorijā.
2. 18 mēnešu laikā pēc saraksta spēkā stāšanās ievieš efektīvus pārvaldības pasākumus, lai samazinātu plaši izplatījušos invazīvo svešzemju sugu ietekmi uz bioloģisko daudzveidību, attiecīgajiem ekosistēmu pakalpojumiem un cilvēku veselību vai ekonomiku. Pārvaldības pasākumi ir samērīgi ar ietekmi uz vidi un atbilstīgi dalībvalstu konkrētajiem apstākļiem, to pamatā ir izmaksu un ieguvumu analīze, un, ciktāl praktiski iespējams, tie ietver atjaunošanas pasākumus. Tiem nosaka prioritāti, balstoties uz risku novērtējumu un izmaksu lietderību. Pasākumi ietver nāvējošas vai nenāvējošas fiziskas, ķīmiskas vai bioloģiskas darbības, kuru mērķis ir izskaust, kontrolēt vai ierobežot invazīvas svešzemju sugas populāciju. Pārvaldības pasākumos ietilpst darbības, kuras vērstas uz jaunās sugas uzņemošo ekosistēmu un kuru mērķis ir palielināt ekosistēmas noturīgumu pret pašreizējām un turpmākām invāzijām.
3. Izveidot atļauju, uzraudzības un kontroles sistēmu.

Ziņojums Eiropas Komisijai par Regulas ieviešanu ir jāsniedz līdz 2019. gadam. Ziņojumā jāietver:

* 1. apraksts vai apraksta atjaunināts variants par uzraudzības sistēmu;
	2. informācija par invazīvo svešzemju sugu esošā izplatību teritorijā, tostarp par migrācijas vai vairošanās modeļiem;
	3. informācija par sugām, kuras tiek uzskatītas par invazīvām svešzemju sugām, kas rada bažas dalībvalstij (piemēram, nacionālie sugu saraksti);
	4. rīcības plāni;
	5. apkopota informācija, kas aptver visu valsts teritoriju, par izskaušanas pasākumiem;
	6. informācija par izdoto atļauju skaitu un nolūku, kādam tās izdotas;
	7. informācija par pasākumiem, kas īstenoti, lai informētu sabiedrību par invazīvu svešzemju sugu esamību, un norādījumiem, kā iedzīvotājiem ir jārīkojas;
	8. informācija par pārbaudēm (atļaujas);
	9. informācija par regulas ieviešanai veikto darbību izmaksām, ja tāda pieejama.

**Situācija Latvijā**

Līdz šim nacionālajā līmenī regulējums par invazīvajām sugām ir ietverts tikai attiecībā uz augiem – Augu aizsardzības likumā. Ministru kabineta 2008. gada 30. jūnija noteikumos Nr. 468 “Invazīvo augu sugu saraksts” ir iekļauta viena suga – Sosnovska latvānis *Heracleum sosnowskyi*.

Saskaņā ar Augu aizsardzības likuma 18.1  panta ceturto daļu Valsts augu aizsardzības dienests (turpmāk – VAAD) veic invazīvo augu sugu izplatības valsts uzraudzību un kontroli.

**Lai nodrošinātu Regulas īstenošanu, nepieciešams:**

1. **izstrādāt grozījumus Augu aizsardzības likumā un Sugu un biotopu aizsardzības likumā, lai noteiktu atbildīgās iestādes un kompetenču sadalījumu invazīvo svešzemju sugu izplatības ierobežošanai.**

Dabas aizsardzības pārvalde(turpmāk – DAP):

* veic ietekmes uz bioloģisko daudzveidību novērtēšanu, ekosistēmu atjaunošanu;
* apkopo informāciju no citām invazīvo svešzemju sugu pārvaldībā iesaistītajām institūcijām, sagatavo un iesniedz Eiropas Komisijai ziņojumu par Regulas ieviešanu;
* veic funkcijas, kas saistītas ar dalību potenciālo invazīvo augu sugu novērtēšanā, analīzē par neapzinātas introdukcijas un izplatīšanās ceļiem, nosakot tos izplatīšanās ceļus, attiecībā uz kuriem vajadzīga prioritāra rīcība;
* veic zooloģisko dārzu un 1973. gada Vašingtonas konvencijā par starptautisko tirdzniecību ar apdraudētajām savvaļas dzīvnieku un augu sugām (CITES)[[3]](#footnote-3) minēto dzīvnieku turēšanas vietu reģistrāciju un kontroli, līdz ar to pārrauga mīļdzīvnieku, kas var būt invazīvās sugas, turēšanas vietas, izsniedz turēšanas atļaujas.

Latvijas Hidroekoloģijas institūts(turpmāk – LHEI) veic svešzemju invazīvo sugu (ūdensaugu un ūdens dzīvnieku) monitoringu piekrastes un jūras ūdeņos un izstrādā rīcības plānu. Līdz šim LHEI ir veicis svešzemju sugu, tajā skaitā arī invazīvo sugu, apsekojumu visās Latvijas ostās saistībā ar Balasta Ūdeņu konvencijas[[4]](#footnote-4) un Jūras stratēģijas pamatdirektīvas prasību izpildi par svešzemju sugām[[5]](#footnote-5).

Pārtikas drošības, dzīvnieku veselības un vides zinātniskais institūts“BIOR” (turpmāk – BIOR):

* veic ūdensaugu, ūdens dzīvnieku un svešzemju invazīvo zivju un vēžu sugu monitoringu iekšējos ūdeņos;
* izstrādā rīcības plānu attiecībā uz iekšējos ūdeņos dzīvojošām sugām, tajā skaitā invazīvām;
* konsultē par atļauju izdošanu.

VAAD**:**

* izdod zinātniskās atļaujas, kā arī veic kompetentās institūcijas pienākumus saistībā ar Regulā norādītajām Eiropas Komisijas izdotajām atļaujām;
* veic eksporta kravu kontroli valsts iekšienē;
* veic funkcijas, kas saistītas ar dalību potenciālo invazīvo augu sugu novērtēšanā, analīzē par neapzinātas introdukcijas un izplatīšanās ceļiem, nosakot tos izplatīšanās ceļus, attiecībā uz kuriem vajadzīga prioritāra rīcība. Sniedz informāciju un konsultācijas DAP;
* izstrādā rīcības plānus sadarbībā ar DAP, ņemot vērā DAP iegūtos monitoringa datus par iespējami invazīvo augu prioritārajiem izplatības ceļiem (izrietēs no kopējās visu invazīvo sugu grupu izplatības ceļu analīzes, kas būs nepieciešama, lai nodrošinātu uzraudzību).

Pārtikas un veterinārais dienests(turpmāk – PVD) kontrolē kravu ievešanu no trešajām valstīm.

Valsts meža dienests(turpmāk – VMD) veic medījamo dzīvnieku monitoringu, rīcības plānu izstrādi un atļauju izdošanu.

1. **izstrādāt Ministru kabineta noteikumus par atļauju izdošanas sistēmu darbībām ar visām invazīvo sugu grupām, norādot atbildīgās institūcijas**.

**Aplēses par papildus nepieciešamo finansējumu jauno funkciju veikšanai**

Saistībā ar Regulas prasību nodrošināšanu DAP nepieciešama viena jauna amata vieta un papildu finansējums gadā 20 000 *euro* apmērā, lai īstenotu riska izvērtējumu un ziņojumu sagatavošanu un ieviestu invazīvo augu sugu monitoringu, kā arī 41 000 *euro*, lai ieviestu citu invazīvo sugu monitoringa apakšprogrammas.

LHEI nepieciešams papildu finansējums 23 000 *euro* katru gadu invazīvo jūras organismu monitoringam ostās.

VAAD, BIOR, VMD jauno funkciju veikšanai ir nepieciešams papildu finansējums.

PVD papildu finansējums nav nepieciešams.

Vides aizsardzības un reģionālās

attīstības ministrs K.Gerhards

S.Bunere, 67026917

sabine.bunere@varam.gov.lv

1. Pieejams EUR-Lex tīmekļvietnē [http://eur-lex.europa.eu/legal-content/LV/TXT/?uri=CELEX% 3A32014R1143](http://eur-lex.europa.eu/legal-content/LV/TXT/?uri=CELEX%25%203A32014R1143) [↑](#footnote-ref-1)
2. Pieejams EUR-Lex tīmekļa vietnē [http://eur-lex.europa.eu/legal-content/LV/TXT/?uri=CELEX% 3A32016 R1141](http://eur-lex.europa.eu/legal-content/LV/TXT/?uri=CELEX%25%203A32016%20R1141) [↑](#footnote-ref-2)
3. Pieejams EUR-Lex tīmekļvietnē <http://eur-lex.europa.eu/legal-content/LV/TXT/?uri=CELEX%3A22015A0319(01)> [↑](#footnote-ref-3)
4. Pieejams Starptautiskajā Jūras organizācijas tīmekļvietnē [http://www.imo.org/en/About/Conventions/ListOfConventions/Pages/International-Convention-for-the-Control-and-Management-of-Ships%27-Ballast-Water-and-Sediments-(BWM).aspx](http://www.imo.org/en/About/Conventions/ListOfConventions/Pages/International-Convention-for-the-Control-and-Management-of-Ships%27-Ballast-Water-and-Sediments-%28BWM%29.aspx) [↑](#footnote-ref-4)
5. Pieejams EUR-Lex tīmekļvietnē <http://eur-lex.europa.eu/legal-content/LV/TXT/?uri=CELEX%3A52014DC0097> [↑](#footnote-ref-5)